Päivi Räsänen on tehnyt Eva Biaudetin kanssa lakialoitteen seksipalveluiden ostokiellosta. Kuva: Jukka-Pekka Moilanen

Kansanedustajat Päivi Räsänen (kd.) ja Eva Biaudet (r.) ovat tehneet lakialoitteen seksipalvelujen täydestä ostokiellosta. Aloitteen on allekirjoittanut 14 kansanedustajaa.

Tällä hetkellä rangaistavaa on ainoastaan seksipalveluiden ostaminen ihmiskaupan ja parituksen uhreilta. Räsänen ja Biaudet pitävät lakia epäonnistuneena.

– Lainsäädäntö ei anna riittävästi suojaa ihmiskaupan ja parituksen uhreille. Edelleen laki kannustaa kätkemään prostituution taustalla olevan rikollisen toiminnan ja antamaan kuvan vapaaehtoisesta toiminnasta. Täyskielto antaisi nykyistä tehokkaammat ja selkeämmät keinot puuttua rikolliseen toimintaan sekä seksikauppaa ylläpitävään kysyntään, aloitteessa todetaan.

Räsänen ja Biaudet huomauttavat, että Ruotsissa ja Norjassa täyskielto on vähentänyt prostituutiota.